Aalborgs Stifts Adresseavis, 1823-03-17
Uagtet den kolde og fugtige Morgen vare ved Dagens Anbrud den 3die Indgangene til de Deputeredes Kammer tæt besatte med Mennesker. Vagterne vare fordobblede og alle Anstalter trufne til at holde Orden. Paa det øverste Gallerie var en Plads udelukkende opbevaret for de Damer, der interesseerte sig for Kammerets alvorlige Forhandlinger. Adskillige Talere fremstøde nu deels for deels mod Forslaget. Girardin meente, at det slet ikke tilkom Kammeret at udøve den retlige Magt. General Foy sagde endog, at dersom Præsidenten tillod det, krænkede han personlig sin Pligt, krænkede Æren, hvilken Yttring opvakte, stor Larm, og Præsidenten maatte tilsidst kalde ham til Orden. En af Talerne blev afbrudt ved, at en Dame faldt i Afmagt og fik Krampe. Man vilde da have endt Forhandlingerne, men de bleve dog fortsatte. Det blev tilsidst ogsaa Manuel tilstædt at tale; han erklærede, at han ikke erkjendte Nogen af de Tilstædeværendes Ret, hverken til at anklage, eller til at dømme ham. Jeg søger Dommere her, sagde han, og finder kun Anklagere. Jkke Retfærdighed venter mig, men en Slags Hævn. Jeg agter Autoritæterne, men endnu mere Lovene, som Hine have deres Tilværelse at takke. Da han var kommet ind i Kammeret, sagde han tilsidst, ved deres Villie, som vare berettigede til at sende ham derind, torde han og kun forlade det, naar deres Magt, der vare berettigede til at udelukke ham derfra, tvang ham til at forlade det. - Præsidenten oplæste da til Slutning dette endelige Resultat: Kammeret udelukker, medens nærværende Session varer, Hr. Manuel af dets Midte, som blev antaget af høire Side og høire Centrum, nogle faa Medlemmer undtagne. Venstre Side, hvor der viste sig den stærkeste Tumult, erklærede ikke at ville stemme. Ogsaa dennegang var en stor Mængde Mennesker forsamlede udenfor Huset, de bleve adspredte af Gensdarmerne, men samlede sig igjen i andre Gader, og gjentoge det samme Udraab som forrige Gang. Nogle bleve arresterede. Da Mødet igjen den 4de skulde begynde, indfandt sig ogsaa Hr. Manuel, (ifølge hans Erklæring Dagen iforveien ikke at ville vige uden for Magten) i Midten af 30 til 40 Medlemmer af venstre Side i de Deputeredes Sal, hvorpaa en Huissier begav sig til Præsidenten for at modtage hans Ordre. Af høire Side var endnu Jngen kommen, efter en Times Forløb indtraadte de og Ministrene og Præsidenten forelæste den 91de Artikel i Reglementet, hvorefter Politiet stod til hans Tjeneste, og Vagten under hans Befaling i Kammeret. Han føiede til, at Huissererne havde havt Ordre til, ikke at indlade Hr. Manuel. Det var alligevel skeet, Vagten var bleven overvældet og Hr. Manuel havde sneget sig ind. Girardin indvendte med frygtelig Heftighed: "Det var ikke sandt, han var kommet ind." Præsidenten beraabte sig paa den første Huissiers Rapport, og opfordrede Hr. Manuel til at forlade Salen. Denne vægrede sig med Henhold til hans Erklæring forrige Dag. Mødets Aabning blev opsat en Time, og Præsidenten, høire Side og Ministrene, gik ind i Bureauxerne, venstre Side blev paa sin Plads. Kl. 3 kom samtlige tjenstgjørende Huissiers ind i Salen, med Chefen i Spidsen, som oplæste Præsidentens Befaling, at bringe Manuel udaf Salen, forhindre hans Tilbagekomst og i Nødsfald tage den bevæbnede Magt til Hjelp. Chefen forsøgte forgjeves at overtale Manuel, og hentede da 12 Mand af Nationalgarden ind. Nogle af venstre Side talte Gardisterne stærkt til, om de torde vove at antaste en Repræsentant for Nationen. Da befalingen blev oplæst, indvendte Girardin, at den ikke lød paa en Bataillonschef; men paa en Oberst. befalingen blev da overgivet til Obersten for Garden, der befalede hans Trop at rykke frem. De betænkte sig lidt og nægtede da pludselig deres Tjeneste, hvorpaa et Bifalds= og Glædesskrig udbrød fra venstre Side og Man hørte fra mange af Tilskuerne: "Leve Nationalgarden; den bedækker sig med Roes, den opfylder dens Pligt! J samme Øieblik traadte en Piqvet Gensdarmerie paa 30 Mand ind og en Stabsoberst. Man gjorde mange Jndvendinger. Venstre Side vilde angribes i Masse og føres bort. Da Chefen tredie Gang forgjeves havde opfordret Manuel, grebe Gensdarmerne paa hans befaling og under et skrækkeligt Skrig fra venstre Side efter høflig Opfordring Hr. Manuel ved Kjolekraven, og slæbte ham, medens alle hans Colleger vare stegne op paa Bænkene, voldsom ned af Trapperne, ledsaget af de omtalte Medlemmer, der tildeels i Midten af Gensdarmerne gebærdede sig paa det Hæftigste, og saaledes til Vognen, hvori han kjørte hjem. Det venstre Centrum var bleven siddende med sørgmodigt Ansigt, En af dem opløftede Hænderne mod Himlen. De Fleste fra denne Side vare forsvundne. Høire Side var der fuldtallig. Man begyndte atter at optage Forhandlingerne og Creditvotummet. Nogle fra høire Side talte for det. General Sebastiani, til hvem Raden nu kom, sagde, at han var altfor bevæget og fuld af Uvillie, og Kammeret havde begaaet en stor Forbrydelse mod Et af dets Medlemmer. Høire Side og Præsidenten kaldte ham til Orden. Han svarede. Da havde han Jntet at sige og forlod Pladsen. 4 andre Medlemmer svarede enten slet ikke, da Touren kom til dem, eller de erklærede sig for altfor bevægede. Mødet blev da ophævet Kl. 4 1/2. De Deputerede af venstre Side have undertegnet en Protest mod Manuels Udelukkelse. Forresten skal Alt være roligt i Paris. Dog er en Pistol bleven affyret paa en Skildvagt, som denne, dog uden at træffe, besvarede med et Flinteskud. Man fandt ikke Gjerningsmanden.